text: 26-årig mand har tilstået syv påsatte halm-brande 
  02 juli 2013 kl. 16.48
  En 26-årig mand fra Haderslev-egnen har tirsdag i et lukket grundlovsforhør i retten i Sønderborg tilstået, at han har påsat syv halm-brande i lader omkring Haderslev.
  Brandene er blevet antændt i halmoplag og lader på Haderslev-egnen, hvor de mange brande skabte frygt og nervøsitet hos egnens landmænd.
  Manden er sigtet efter straffelovens paragraf 181 stk. 1, der har en straframme på op til seks års fængsel. Den 26-årige blev fængslet frem til 30. juli.
  Grundlovsforhøret blev holdt for lukkede døre, derfor har Syd- og Sønderjyllands Politi i øjeblikket ikke yderligere informationer i sagen.
  